《一枝春 春雨》
清代·沈芳

竹弄轻寒，又廉纤、酿出离愁多少。香车待觅，小径湿烟难扫。

萧少院宇，渐绿长、满阶芳草。自望千里行云，雁足不传书到。

黄昏最怜人悄。正疏帘半卷，一灯相照。十年旧事，顿使暗萦怀抱。

寒衾倦听，和莺语、隔窗催晓。肠断是、零落梨花，好春易老。

作者简介：字梦湘，吴县人，诸生顾昌贤室。有《寂寥词》。